খেলা নিয়ে গোষ্ঠীসংঘর্ষ থামছেই না! 
খেলার আয়োজনকে কেন্দ্র করে বুধবার ফের তৃণমূল ছাত্র পরিষদের (টিএমসিপি) গোষ্ঠীবিবাদে উত্তপ্ত কলকাতা বিশ্ববিদ্যালয়ের আলিপুর ক্যাম্পাস। ওই ঘটনায় আহত হয়েছেন দু’পক্ষের কয়েকজন। এমনকী, ক্যাম্পাসের সহ-সচিব অরিন্দম বণিকের ঘরের সামনে অবস্থানে বসেন একটি গোষ্ঠীর কর্মীরা।
সূত্রের খবর, টিএমসিপি’র রাজ্য সম্পাদক কাইয়ুম মোল্লার ঘনিষ্ঠেরা এদিন আলিপুর ক্যাম্পাসে ক্রিকেট প্রতিযোগিতার আয়োজন করেছিলেন। কিন্তু অভিযোগ, বিরুদ্ধ গোষ্ঠীর সদস্যদের বিরোধিতায় পণ্ড হয়ে যায় খেলা। বচসায় জড়িয়ে পড়েন দুই বিবদমান গোষ্ঠীর কর্মীরা। বচসা থেকে শুরু হয় হাতাহাতি। অভিযোগ, ছাত্র সংসদের সহ-সাধারণ সম্পাদক সায়নী সরকারকে গালিগালাজ দেওয়া হয়। সায়নী কাইয়ুম গোষ্ঠীর ঘনিষ্ঠ বলে পরিচিত। পাল্টা কাইয়ুম-সহ কয়েকজনের বিরুদ্ধে অশ্রাব্য ভাষায় গালিগালাজের অভিযোগ করেছেন ছাত্র সংসদের পত্রিকা সম্পাদক মৌমিতা দাশগুপ্ত-সহ অন্যেরা। এমনকী, ওই ঘটনায় কাইয়ুমদের বিরুদ্ধে আলিপুর থানায় অভিযোগ দায়ের করা হয়েছে বলে জানিয়েছেন তাঁরা। 
মৌমিতার অভিযোগ, ‘‘বেশ কিছুদিন ধরেই দেখে নেওয়ার হুমকি দিচ্ছেন কয়েকজন। এদিনও দিয়েছেন। অথচ তাঁরাই তো বহিরাগত।’’ অভিযোগ খারিজ করে কাইয়ুমের বক্তব্য, ‘‘আমার বিরুদ্ধে কোনও অভিযোগ দায়ের হয়েছে কি না, জানি না। টিএমসিপি একটি পরিবার। সমস্যা থাকলে ঘরে বসে আলোচনা করে মিটিয়ে নেওয়া হবে।’’ বচসার পর অরিন্দমের ঘরের সামনে বসে পড়েন মৌমিতা এবং তাঁর সঙ্গীরা। এই ঘটনায় অরিন্দমের সঙ্গে যোগাযোগ করা হলেও তিনি ফোন ধরেননি। কাইয়ুম গোষ্ঠীর দাবি, খেলা আয়োজনের জন্য কর্তৃপক্ষের অনুমতি নিয়েছিলেন তাঁরা।
প্রসঙ্গত, গত কয়েকদিন আগে এই খেলার আয়োজন করে শক্তি প্রদর্শনের চেষ্টা করেছিলেন কাইয়ুমেরা। কিন্তু গোষ্ঠীবিবাদের জেরে সেই খেলাও 
ভেস্তে গিয়েছিল।